Москва и налкъут
СССР-м и зэманым цIэрыIуэу щыта ВДНХ-м ита «Дружба народов», «Каменный цветок» фонтанхэр къагъэщIэрэщIэжауэ, нэхъ дахэж хъуауэ мы махуэхэм яутIыпщыжащ, зылъагъур яхьэхуу.
Фигу къэдгъэкIыжынщи, ВДНХ-р мы гъэм илъэс 80 ирокъу. 1990 гъэхэм къыщыщIэдзауэ къэралым щекIуэкIа Iуэхухэр абыи жьэхэуащ, ауэ иджы псэщIэ къыхыхьэжащ.
Зи гугъу тщIы фонтанитIри зи IэдакъэщIэкIыр совет архитектор Топуридзе Константинщ. Ахэр ВДНХ-м 1954 гъэращ щыдащIыхьар. ИкIи псом хуэмыдэу «Дружба народов» фонтаныр ВДНХ-м и налкъуту жаIэ хъуат. Фонтаным и хъуреягъкIэ дыщэ зытегъэлъэда скульптурэ 16 щытт, республикэхэм я лъэпкъ фащэхэмкIэ хуэпауэ. Пщащэхэм дыщIагъужащ псым хащIыхьауэ щыта бдзэжьей лIэужьыгъуэ 15-мрэ хыбжи (дельфин) 7-мрэ я теплъэр, ахэр 90 гъэхэм фонтаным хэкIуэдыкIат.
ЦIыху цIэрыIуэхэт скульпторым, «хъыджэбзхэр» къызытрищIыкIар. Псалъэм папщIэ, Тыркумэн Республикэм и пщащэр зытращIыкIар тыркумэн пианисткэ Аннамамедовэ Гозельт, куржыр — Амирджиби Родамт — усакIуэ Светлов Михаил и щхьэгъусэу щытам. Эстониер — балеринэ Кипле-Парсадян Вирвет. Урысейр, Белоруссиер, Украинэр — славян зэшыпхъухэм ирагъэщхьу я лъэпкъ фащэхэмкIэ хуэпат.
Фонтан къагъэщIэрэщIэжахэм хуэдитIкIэ псыри нэхъ лъагэу драутхей хъуащ: «Дружба народов»-р метр 20-кIэ, адрейр метритхукIэ нэхъ лъахъшэщ.
Тыкуэн цIыкIухэр дэзу дагъэуварэ СССР-м и цIыхухэм къагъэщIа беягъэр мащIэ-мащIэурэ хэкIуэдэжу къекIуэкIащ илъэс 20 хуэдизкIэ. Иджы ВДНХ-р сыт хуэдэ хьэщIэри здашэфын щIыпIэщ.
